
Rijeka, 17. listopada 2019.g.

NAJAVA DOGAĐANJA

[bookmark: _GoBack]'MREŽA KINA NA EGZOTIČNIM LOKACIJAMA' 
U DOMU KULTURE MRKOPALJ

Programski pravac 27 susjedstava Rijeke 2020 – Europske prijestolnice kulture i KineDok (zajednički projekt sedam europskih filmskih organizacija za alternativnu distribuciju dokumentaraca) nastavljaju s uzbudljivim filmskim programom, koju uključuje čak jedanaest susjedstava diljem Primorsko-goranske županije: Delnice, Gomirje, Mrkopalj, Drenovu, Lovran, Novi Vinodolski, Vrbnik, Matulje, Kostrenu, Rab i Unije.

U petak, 18. listopada 2019.g. u 19 sati u Domu kulture Mrkopalj (Novi Varoš 1, Mrkopalj) u susjedstvu Mrkopalj održat će se projekcija hrvatskog filma Josipa, volim te, redatelja Jadranke Cicvarič Siftar i Senada Zemunića.
Josipa se bori s posljedicama seksualnog zlostavljanja koje je trpjela od četvrte do dvanaeste godine. Senad započinje snimati film o njoj, no ulaskom u Josipin život on više nije objektivni filmaš, nego i sam postaje protagonist filma. Senadov život se također dramatično mijenja. Film se transformira u osobnu, intimnu, ogoljenu i brutalno iskrenu priču o krajnje neobičnom odnosu dvoje ljudi. Kroz cijeli film u krupnom planu gledamo lice mlade djevojke, koja gotovo neizdrživim ritmom skače iz jedne u drugu krajnost – od boli, tuge, bijesa i paničnog straha od ostavljenosti, pa sve do crnog humora, djetinjeg veselja i intelektualističkih dijagnoza vlastite nenormalnosti. Drugi protagonist, kojega uglavnom ne vidimo, pokušava popraviti ono što su neki drugi ljudi odavno slomili… i putem se bori sa samim sobom. 

Programski pravac 27 susjedstava Rijeke 2020 – Europske prijestolnice kulture nastoji povećati broj programa na lokacijama izvan uobičajenih turističkih ruta, fokusirajući se na život zajednice i kulturu svakodnevnog življenja. Programi se tako održavaju na netipičnim lokacijama prikladnim za filmske projekcije: u ulozi kina su kafići, klubovi, domovi kulture, galerije, igrališta, plaže, a sve s ciljem buđenja interesa šire publike za dokumentarni film i razmišljanja o važnim društvenim temama.
Programski pravac 27 susjedstava okuplja susjedstva diljem Primorsko-goranske županije i svako od njih povezuje s jednim susjedstvom iz jedne od 27 zemalja članica Europske unije, u suradnjama i razmjenama iskustava, običaja i svakodnevice. Time razvija dobre međuljudske odnose i stvara atmosferu uživanja u različitosti. Povezivanja i neformalne mreže suradnji zalog su budućih aktivnosti u području kulture koje će se nastaviti i nakon 2020. 27 susjedstava spaja ljude otoka, obale, zaleđa, gorja te samoga grada Rijeke. To su: Lovran, Opatija, Matulji, Kastav, Pehlin, Drenova, Škurinje, Turnić i Mlaka, Kampus na Trsatu, Jelenje, Čavle, Praputnjak, Kostrena, Crikvenica, Novi Vinodolski, otok Rab, otok Unije, grad Cres, grad Krk, Malinska, Vrbnik, Gomirje, Mrkopalj, Fužine, Delnice, Brod na Kupi i Gornji Kuti.

Unaprijed zahvaljujem na objavi najave i srdačno pozdravljam.

Lena Stojiljković – Odnosi s medijima, Rijeka 2020 
lena.stojiljkovic@rijeka2020.eu  
M: +385 91 612 63 42

